Sakpas-Sake: Geheime, klagte en atjar | Netwerk24
Sakpas-Sake: Geheime, klagte en atjar
Deur Elvira Wood 20 Junie 2018 07:35
Die Lanzerac-landgoed op Stellenbosch.
Wie besit nou eintlik die wynlandgoed Lanzerac? Ná maande se bespiegeling, is die besonderhede eindelik bekend gemaak.
Dit lyk ook of die tyd nou verby is vir Anoj Singh, voormalige finansiële hoof van Eskom, om geheime te hou.
1. Lanzerac lig sluier oor sy eienaar
Ná vier maande het die wynlandgoed Lanzerac uiteindelik die sluier gelig oor wie nou eintlik sy eienaar is. Die landgoed het nou bevestig sy eienaar is Pavillion Capital Investments Beperk. Dié maatskappy word deur Malcolm King (74) besit.
King is 'n Britse burger en sy woonadres word op dokumente van die maatskappy as 9 La Rocque, Mont de la Rocque, St. Brelade, Jersey, aangedui. Lanzerac wou tot onlangs nog geen vrae beantwoord oor wie sy eienaar is nie.
2. Anoj Singh moet sing oor dié Eskom-sake
Die Suid-Afrikaanse Instituut vir Geoktrooieerde Rekenmeesters (Saica) het die lys klagte wat hy ondersoek teen Anoj Singh, voormalige finansiële hoof van Eskom, bekend gemaak.
Hy het Dinsdag in 'n verklaring gesê kragtens sy reëls mag hy sodanige klagte bekend maak as hy meen dit is in die openbare belang.
3. Oud-Gupta-borg raak ook ontslae van KPMG
Sasfin Bank het Dinsdagoggend die soveelste maatskappy geword wat die ouditeursfirma KPMG in die pad gesteek het. Hy sê in 'n kort verklaring op die JSE se nuusdiens, Sens, dat hy ter wille van die onafhanklikheid van sy ouditeure, albei sy ouditeure met onmiddellike effek vervang. Die ander ouditeur was Grant Thornton. Hulle word nou deur PwC vervang.
Sasfin was voorheen die borg van Oakbay wat aan die Guptas behoort.
Lees ook: KPMG in Brittanje gekap oor gehalte van werk
4. Karan Beef: Berigte oor transaksie 'ongegrond'
Berigte dat Karan Beef se bestuur die maatskappy wil uitkoop met finansiering van die Openbare Beleggingskorporasie (OBK), is glo ongegrond.
Volgens Anso Bracken, bemarkingsbestuurder van die grootste voerkraal in Afrika, is die berig wat Dinsdagoggend vroeg op die nuusdiens Bloomberg verskyn het, "blote bespiegeling" en is Karan Beef onseker waar die inligting vandaan kom.
5. Suid-Afrikaners hou nie van BTW op hul atjar
Uit die meer as 440 voorleggings wat die subkomitee oor BTW-vrye kossoorte al ontvang het, was 12 oor mango-atjar, het prof. Ingrid Woolard, voorsitter van die subkomitee, Dinsdag gesê.